L'Ajuntament de Sagunt convida la ciutadania a un concert de Replay com a tancament de les principals inversions finançades per la Unió Europea
13 de desembre 2023

![](/media/ylmnyuae/cartel-replay-1-c.jpg?width=850&height=850)

L'Ajuntament de Sagunt ha organitzat un esdeveniment musical gratuït, amb l'actuació del grup Replay, a través de la delegació de l’EDUSI JOIN SAGUNT (Estratègia de Desenvolupament Urbà Sostenible i Integrat) com a tancament de les principals inversions realitzades en diferents àmbits cofinançades al 50% pel fons FEDER de la Unió Europea. L'actuació tindrà lloc en la Gerència a partir de les 12 hores.

Esta formació de 5 músics realitzarà un viatge al passat amb la interpretació de temes que van marcar la dècada dels 80 enllaçant les cançons amb històries i temes curts de sèries, pel·lícules i dibuixos que van triomfar en eixa època. Estos temes seran de La Unión, Danza Invisible, Loquillo, Los Secretos, Hombres G, La Guardia…

L'Estratègia de Desenvolupament Urbà Sostenible i Integrat JOIN SAGUNT ha permés realitzar diverses inversions que milloren significativament diferents àmbits de la ciutat i afigen un plus a la qualitat de vida de la ciutadania. Com a exemples poden citar-se l'adequació de la ciutat jardí de l'antiga Gerència d’AHM per a la seua obertura el pròxim 16 de desembre com a parc públic urbà; la creació d'una senda ciclopedestre i la millora ambiental del llit del riu Palància al seu pas pel nucli històric de Sagunt; el nou Casal Jove de Sagunt; la modernització de l'administració electrònica o les actuacions per a convertir Sagunt en una Smart City, a més d'altres inversions que estan en desenvolupament i finalitzaran pròximament.

Natalia Antonino ha afirmat que amb esta iniciativa «**l’Ajuntament de Sagunt convida la ciutat a participar en este esdeveniment que, no sols promet ser una experiència musical excepcional, sinó també un moment d'unió i gaudi en el cor de la ciutat. Este projecte és un reflex del compromís continu de Sagunt amb la millora constant i la creació d'un entorn inclusiu i versàtil per a totes les persones que ha comptat amb l'ajuda del fons FEDER**».

![](/media/h25hxqrd/fondo-final-para-videos-feder-edusi_c.jpg?width=850&height=478.6036036036036)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-convida-la-ciutadania-a-un-concert-de-replay-com-a-tancament-de-les-principals-inversions-financades-per-la-unio-europea/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-convida-la-ciutadania-a-un-concert-de-replay-com-a-tancament-de-les-principals-inversions-financades-per-la-unio-europea/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-convida-la-ciutadania-a-un-concert-de-replay-com-a-tancament-de-les-principals-inversions-financades-per-la-unio-europea/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-convida-la-ciutadania-a-un-concert-de-replay-com-a-tancament-de-les-principals-inversions-financades-per-la-unio-europea/)